Maria Durhuus (S), 2025-01-14:
Tak for ordet, og tak til Dansk Folkeparti for at tage det her evigt vigtige emne op.
Jeg vil jo næsten sige, at man skal have levet under en sten, hvis man ikke har opdaget, hvor alvorligt det her problem med opioiderne er.
Jeg vil også sige, at regeringen har taget det her problem med det stigende misbrug af opioider blandt vores børn og unge meget alvorligt.
Som misbrugsordfører har jeg de sidste 2 år rejst land og rige rundt; jeg har mødt mennesker, der har fået deres liv ødelagt af de her meget, meget vanedannende stoffer.
Jeg har snakket med alt for mange forældre, der på tragisk vis har mistet deres børn til overdoser, for nogle af dem efter mange års kamp og for andre, hvor det kom som et lyn fra en klar himmel.
Alle de historier er dybt hjerteskærende og skal være en konstant påmindelse for os herinde om at tage opioidernes indtog i Danmark meget, meget alvorligt.
For opioiderne er kommet til Danmark.
Det begynder vi nu også at se på tallene.
ROCKWOOL Fonden udgav lige før regeringens præsentation af opioidudspillet en rapport, der viser, at mere end 4 pct. af unge i alderen 15-19 år har taget opioider inden for det seneste år.
Så allerede nu har de overhalet kokainen.
Vi kan også se i tallene, at opioiderne har særlig godt fat i nogle af de piger, vi ikke plejer at se i misbrugscentrene, både dem, vi lidt grimt kalder 12-talspigerne, men også piger fra etniske minoritetsbaggrunde, som ikke kan søge behandling, og som ikke ved, hvor de skal gå hen.
På mange måder er opioiderne ved helt grundlæggende at forandre stofmarkedet, ikke mindst på grund af deres ekstreme farlighed.
De er langt farligere end velkendte stoffer som hash og kokain.
Derfor er jeg også glad for, at vi i dag kan have den her debat, og jeg håber selvfølgelig, at vi i lyset af alvoren får en god debat om løsninger i stedet for at fortabe os i politikerfnidder, christiansborgfnidder om, hvem der sagde hvad hvornår, og hvem der gjorde hvad.
Det er simpelt hen for alvorligt et problem til, at vi skal bruge tid på politisk drilleri.
Regeringen præsenterede som bekendt i oktober 2024 udspillet »Ungdom uden opioider«, den første helhedsorienterede politiske plan til bekæmpelse af opioidmisbrug i Danmark.
Det er i mine øjne et rigtig godt udspil, der angriber problemet fra flere vinkler, for vi skal have stoppet både det ulovlige salg, og vi skal have forebygget, at misbruget sker.
Samtidig skal vi også sikre ordentlig behandling af de unge, der har udviklet et misbrug.
Det handler også om at stoppe opioiderne, inden de kommer ind over grænsen.
Derfor handler en stor del af udspillet, som justitsministeren lige har redegjort for, om at se på strafferammen for salg af opioider, så det ikke længere er risikofrit at sælge det skidt.
Regeringen foreslår at hæve den generelle strafferamme for salg og indføre en skærpet straf, hvis salget foregår i kiosker eller på sociale medier, hvor børn har adgang.
Derudover vil regeringen også indføre en særskilt hjemmel til at kunne konfiskere køretøjer, der bliver brugt til at sælge og transportere opioider, fordi vi simpelt hen vil tage deres biler, deres løbehjul, eller hvad de nu bruger til at levere opioider som et andet pizzabud.
På sundhedsområdet kommer regeringen også med en række forslag, der dels skal forebygge misbrug og overdoser, dels sikre en ordentlig behandling af de børn, der allerede er i misbrug.
Det gør vi bl.a. ved at styrke indsatserne for skadesreduktion, abstinenser og substitutionsbehandling med særligt fokus på børn og unges behov.
Og på skatteområdet lægges der op til en massiv oprustning af Toldstyrelsens evne til at stoppe opioiderne i at krydse de danske grænser.
Det kan måske for nogle lyde lidt kedeligt, men jeg synes faktisk, det er noget af det allervigtigste i det her udspil, for opioider er et nyt problem for nogle her i Danmark, og for andre er det en skæbnedans med døden.
Vi må også være ærlige og sige, at der stadig er meget, vi ikke ved.
Konkret vil vi bl.a. igangsætte overvågning af opioider i vores spildevand.
Jeg vil være ærlig og sige, at når vi arrangerer det her udspil, så må vi ikke forlade scenen.
Vi har gjort det for mange gange i den her sal.
Vi har stået her, vi har lanceret udspil som lægeordineret heroin og andre gode intentioner, og så har vi forladt scenen, og 20 år senere vender vi tilbage og siger: Det virkede ikke.
Den her scene må vi ikke forlade.
Pusherne tilpasser sig, stofferne og salgskanalerne ændrer sig, og derfor skal vi hele tiden være på vagt; vi skal følge udviklingen, som der er lagt op til nu.
Det skylder vi vores børn og unge.
På vegne af Socialdemokratiet, Venstre, Moderaterne og Mike Villa Fonseca, uden for grupperne, vil jeg gerne foreslå følgende vedtagelsestekst
: Forslag til vedtagelse »Folketinget mener, at illegale opioider er et alvorligt problem, og at der behov for at sætte helhedsorienteret og effektivt ind over for det bekymrende opioidmisbrugsproblem, som i de senere år er begyndt at tage form blandt børn og unge.
Folketinget
noterer sig, at regeringen i oktober 2024 har lanceret udspillet »Ungdom uden opioider«.
Der lægges også op til at bekæmpe den nemme tilgængelighed, ligesom der skal sættes ind med mere forebyggelse, bedre behandling, større skadesreducerende indsats, tættere overvågning og styrket toldkontrol.
Folketinget konstaterer, at regeringen i indeværende folketingssamling vil fremsætte et lovforslag, der skal implementere de initiativer i udspillet, som kræver lovændring, og vil i øvrigt følge udviklingen på området.«